《东都酺宴四首》
唐代·张说

重华升宝历，轩帝眇闲居。政成天子孝，俗返上皇初。

忘味因观乐，欢心寄合酺.自怜疲马意，恋恋主恩馀。

朱城尘曀灭，翠幕景情开。震震灵鼍起，翔翔舞凤来。

雕盘装草树，绮乘结楼台。共喜光华日，酣歌捧玉杯。

晓月调金阙，朝暾对玉盘。争驰群鸟散，斗伎百花团。

遇圣人知幸，承恩物自欢。洛桥将举烛，醉舞拂归鞍。

恺宴惟今席，馀欢殊未穷。入云歌袅袅，向日伎丛丛。

驶管催酣兴，留关待曲终。长安若为乐，应与万方同。

作者简介：张说(667年～730年) 唐代文学家，诗人，政治家。字道济，一字说之。原籍范阳（今河北涿县），世居河东（今山西永济），徙家洛阳。